
ДО
ОБЩИНСКИ СЪВЕТ
ГР. БУРГАС


ДОКЛАДНА ЗАПИСКА
ОТ КРАСИМИР СТОЙЧЕВ
ЗАМ.-КМЕТ „ФИНАНСИ, БЮДЖЕТ И ИКОНОМИКА“


ОТНОСНО: Изменение и допълнение на концесионни договори с № 91-00-696/02.09.2010г. и № 91-00-685/4/02.09.2010г.


УВАЖАЕМИ ОБЩИНСКИ СЪВЕТНИЦИ,

Между Община Бургас и „Пиеро97 МА” АД са подписани два договора за отдаване на концесия на спирки от масовия градски транспорт, съответно с номера № 91-00-696/02.09.2010г. и № 91-00-685/4/02.09.2010г. Предмет на цитираните договори е „Управление и поддържане, включително извършване на частични строителни и монтажни работи по изграждане и ремонт на спирки на масовия градски транспорт на гр. Бургас.“ Обекти на концесиите са части от имоти – публична общинска собственост, разположени съответно в Зона 1 и Зона 2, а именно – части от тротоарно пространство и площи в обхвата на общинските пътища, върху които, съгласно одобрена схема на Община Бургас, е предвидено поставянето на елементи на градско обзавеждане, по смисъла на чл.56, ал.1 от ЗУТ по линиите на масовия градски транспорт – заслони за спирки, спиркови указатели, кошчета за отпадъци и рекламни касети, съгласно техническите изисквания на концедента, приложени към съответния договор. 
Със свое решение по т.8 от заседание, проведено на 08.09.2015г., Общински съвет-Бургас е дал съгласие, да се продължат договорите за отдаване на концесия с № 91-00-696/02.09.2010г. и № 91-00-685/4/02.09.2010г. с “Про Комюникейшънс” ЕООД, ЕИК 203607573, със седалище и адрес на управление: гр. Бургас, ул. “Оборище“ №14, партер, представлявано от управителя Иван Георгиев Агафонов, в качеството на правоприемник на концесионера „Медикон Консулт“ АД ЕИК 131393474, (с предишно наименование „Пиеро97 МА” АД).
При изпълнение на проект ”Интегриран градски транспорт на Бургас” се наложи да бъдат демонтирани и преместени част от спиркозаслоните, а извършените промени в транспортната схема наложиха да се монтират нови, на местата на новоразкритите спирки. Тези действия са в съответствие с т.2.14 от „Основни задължения на Концесионера“ от подписаните договори за отдаване на концесия, съгласно които при възникване на инвестиционна инициатива на Община Бургас, промяна в транспортната схема и други обстоятелста, налагащи промяна на местоположението на спирка, премахване на спирка или изграждане на нова спирка, концесионерът е длъжен да извърши съответните действия по ред и срокове, указани от концендента. 
При изпълнение на дейностите по проект «Интегриран градски транспорт на Бургас», се наложи да бъдат демонтирани поставените от концесионера спиркознаци, тъй като на голяма част от спирките, на тяхно място се монтираха  електронни табла, с информация за пътниците в реално време, с което отпадна и необходимостта от наличието на спиркознаци. За да се осигури информация на гражданите за маршрутни разписания, концесионерът монтира карта на новата транспортна схема,  осигури място върху спиркозаслоните и организира поставяне информация за маршрутните разписания от междуселищните линии.
Разходите по преместване, демонтаж на спиркозаслони, монтаж на нови, възстановяване на настилки и подмяна на разписания се поеха изцяло от концесионера. Същите се явяват непредвидени в обвързващото предложение, представено при участието му в процедурите по отдаване на концесия. В тази връзка е отправено искане, тези разходи да се приспаднат от дължимото концесионно плащане. 
С писмо № 70-00-1779/1/21.03.2016 до община Бургас, управителят на “Про Комюникейшънс” ЕООД уведомява за нарушаване на икономическия баланс на концесиите, произтичащо от извършените от него непредвидени разходи, в размер над 206 000 лв., без ДДС и от прекратени дългосрочни договори с клиенти за отпадналите от транспортната схема спирки.  
Освен това, концесионерът сигнализира, че изграждането на нови заслони за бързата автобусна линия в близост до концесионните спирки е намалило видимостта им и атрактивността от рекламна гледна точка, което е единственият източник на приходи, съгласно предвидената стопанска дейност в концесионните договори. 
По повод постъпилото писмо, с моя заповед № 1231/10.05.2016г., в качеството ми на възложител по проект «Интегриран градски транспорт на Бургас»съм  назначил комисия, която да извърши оглед на възложените за преместване спирки, да установи количеството на извършените до момента строително-монтажни работи и стойността им в съответствие с офертата и обвързващото предложение, представено при участие в процедурата. Със заповед № 1592/19.06.2017г. на кмета на Община Бургас е назначена втора комисия от специалисти, които да установят стойността на извършените СМР към настоящия момент. 
Видно от представените протоколи, извършените СМР, по цени, предложени в обвързващото предложение при участие в процедурата възлизат на 206 630 лв. /двеста и шест хиляди, шестотин и тридесет лева/, а по настоящи цени са в размер на 189 066,50лв. / сто осемдесет и девет хиляди и шестдесет и шест лева и петдесет стотинки/.
Размерът на годишното концесионно плащане по двата договора общо е 135 334,14 лв., без ДДС /сто тридесет и пет хиляди, триста тридесет и четири лева и четиринадесет ст./, без ДДС или 67 667,07 лв., без ДДС /шестдесет и седем хиляди, шестотин шестдесет и седем лева и седем ст./, без ДДС всеки. В тази връзка, искането е за приспадане на дължимите концесионни плащания за период от приблизително година и половина. 
Разпоредбата на чл.70 от Закона за концесиите (отм., бр. 96 от 1.12.2017 г., в сила от 1.01.2018 г.), дава възможност да се изменят и/или допълват концесионните догори с допълнителни споразумения, включително и по отношение на обекта на концесията, когато поради непредвидени обстоятелства е станало необходимо възлагането на концесионера на допълнително строителство, което не е включено в концесионния договор, изменение на вида или обема на строителството, при следните условия:
1. Допълнителното строителство не може технически или икономически да се раздели от предмета на концесионния договор без значителни затруднения за концедента или ако може да се раздели, е съществено необходимо за изпълнението на концесионния договор и
2. Общатата стойност на допълнителното строителство е не повече  от 50 на сто от стойността на строителството съгласно договора.
Първоначалната инвестиция в обекта на концесия, извършена от концесионера, съгласно подписаните договори е в размер на  4 346 980 лв. /четири милиона триста четиридесет и шест хиляди, деветстотин и осемдесет лева/, от които 2 137 600 лева в първа зона, а останалите във втора зона. В тази връзка допълнителното строителство, съгласно обвързващото предложение на концесионера е в размер на 206 630 лева, от които  за първа 102 890 лв. и 103 740 лв. за втора зона, а по цени към момента е в размер на 189066,50 лева, от които 94144,35 лв. в първа и 94922,10 лева във втора зона.  В двата случая допълнителното строителство е под 50% от стойността на извършеното строителство в обектите на концесия. Предложението на комисията е да се приспадне по-ниската от двете цени, а именно- тази която отговаря на извършените разходи към настоящия момент. 
Извършените размествания, във връзка с изпълнението на проекта и  приетата нова траспортна схема, налагат да се актуализират приложените към концесионните договори списъци, с указани типове спирки, които са тип А- единичен заслон с реклама, тип Б- двоен заслон с реклама, тип В- заслон без реклама и тип Г- спиркознак и кошче. Актуализирани списъци на спирките, с техните местоположения са приложени към настоящата докладна записка, заедно с протоколите на комисията, която е установила разместванията на спирките. При възлагане на новите видове спирки е съобразен и запазен броя спиркозаслони с реклама, за всяка от зоните, за да не се нарушава баланса на концесията. Въпреки това, концесионерът уведомява, че преместването на спиркозаслоните също е дало отражение върху приходната част на концесията, поради което за възстановяване на икономическия баланс се предлага част от изградените вече заслони, с рекламни площи да се предоставят за нуждите на общината, като се намали съразмерно концесионното плащане. Съгласно подписаните договори,  ангажиментът по текущата поддръжка следва да остане за сметка на концесионера за оставащия срок на договорите. 
Към момента, концесионерът има право да извършва стопанска дейност върху 75 рекламни съоръжения в Зона А и 77 рекламни съоръжения в Зона Б, за което заплаща годишно концесионно плащане от 67 667,07 лв. без ДДС, което е 902,23 лв. без ДДС на рекламно съоръжение/годишно за Зона 1 и 878.79лв. без ДДС на рекламно съоръжение/годишно за Зона 2.
Предложението, което концесионирът  отправя е да се намали броят на рекламните съоръжения, върху които той има право да извършва стопанска дейност, както следва:
В Зона 1 – от 75 на 49, като 26 рекламни площи, разположени в зоната се предоставят за ползване от общината. 
В Зона 2  - от 77 на 52, а като 25 рекламни площи, разположени в зоната се предоставят за ползване от общината.
Ангажиментът по поддръжката на тези спирки следва да остане за сметка на концесионера,  а правото на ползване на рекламни площи е удачно да се прехвърли на  общината, тъй като съоръженията са налични. 
         Предвид изложеното, на основание чл.70, ал.1 на глава ІХ, раздел ІV от Закона за концесиите, както и съгласно раздел XIX. Други условия, т.7 към договорите за отдаване на концесия на спирки от масовия градски транспорт, с № 91-00-696/02.09.2010г. и № 91-00-685/4/02.09.2010г. и предлагаме на Общински съвет-Бургас да вземе следното 

РЕШЕНИЕ:
Дава съгласие да се сключат споразумения, на основание чл.70, ал.1 и ал.3, т.1 и т.2 на глава ІХ, раздел ІV от Закона за концесиите (отм., бр. 96 от 1.12.2017 г., в сила от 1.01.2018 г.), раздел XIX. Други условия, т.7 към договорите за отдаване на концесия на спирки от масовия градски транспорт, с № 91-00-685/4/02.09.2010г и № 91-00-685/4/02.09.2010г., с което страните се съгласяват за следното:
1. Сумата от 94144.35 лв. без ДДС, представляваща стойността на извършеното допълнително строителство, в Зона 1, се приспада от дължимите годишни концесионни плащания по договор № 91-00-696/02.09.2010г.  за отдаване на концесия на спирки от масовия градски транспорт .  
1. Сумата от 94922,10 лв. без ДДС, представляваща стойността на извършеното допълнително строителство, в Зона 2, се приспада  от дължимите годишни концесионни плащания по договор № 91-00-685/4/02.09.2010г . за отдаване на концесия на спирки от масовия градски транспорт.
1. В Зона 1 се намалява  броя на спирките с реклама, върху които концесионерът има право да извършва стопанска дейност, от 75 на 49, като 26 рекламни площи, разположени в зона 1 се предоставят за ползване от общината. Поддръжката на тези спирки, застраховането им и всички други предвидени в договора за концесия ангажименти, включително и поставянето на рекламни носители, предоставени от общината остават за сметка на концесионера.
1. В Зона 2  се намалява  броя на спирките с реклама, върху които концесионерът има право да извършва стопанска дейност  от 77 на 52, като 25 рекламни площи, разположени в зона 2 се предоставят за ползване от общината. Поддръжката на тези спирки,  застраховането им и всички други предвидени в договора за концесия ангажименти, включително и поставянето на рекламни носители, предоставени от общината остават за сметка на концесионера.
1. Актуализират се приложените към концесионните договори Таблици 1 към договор № 91-00-696/02.09.2010г и Таблица 2, към договор№ 91-00-685/4/02.09.2010г., с указани типове спирки, съобразно предвижданията на новата транспортна схема и реализираните инвестиционни намерения, съгласно приложение 1 и приложение 2 към настоящата докладна записка, които стават неразделна част от договорите за концесия. Общината има право да използва рекламните площи върху върху спирки, отбелязани с „0“ в таблиците и запазва правото си да ползва 10% от останалите рекламни площи, съобразно предвижданията на договорите за отдаване на концесия. 
1. Намаляват се годишните концесионни плащания пропорционално, съобразно намаления брой рекламни площи, върху които концесионерът има право да извършва стопанска дейност, както следва:
По договор № 91-00-685/4/02.09.2010г, за Зона 1, годишно концесионно плащане става 46 915,96 лева без ДДС
По договор № 91-00-685/4/02.09.2010г, за Зона 2, годишно концесионно плащане става 44,818.29 лв, без ДДС.
Сроковете и реда за извършване на концесионните плащания, остават непроменени, а общината запазва правото си да ползва освен предоставените в т.3 и т.4 рекламни площи и договорения брой от 10% от общия брой рекламни площи в обектите на концесия.


КРАСИМИР СТОЙЧЕВ
Зам.-кмет „Финанси, бюджет и икономика“

